**Meir informasjon om Instagram-prosjektet**

Forfattar og to gonger vinnar av Uprisen, Terje Torkildsen, har skrive ei heilt ny novelle, «Heime-aleine-fest», som er utgangspunkt for prosjektet. Elevane skal gjennom tre skriveoppdrag skrive vidare på utdrag frå denne novella. Tekstane dei skriv, skal dei formgje med lyd, bilete og korte filmsnuttar, slik at teksten kan formidlast som ei digital forteljing på Instagram. I prosjektet får elevane prøve seg både som skribentar, fotografar, skodespelarar, redaktørar og regissørar.

Mellom oppdraga skal elevane sjå og lese bidraga til kvarandre og diskutere ulike val dei har gjort i arbeidet med å forme ei historie. Dei får også lese vidare på novella til Terje Torkildsen. Gjennom samtalar skal elevane reflektere over ulike val ein tek når ein skriv, både som profesjonell forfattar og som elev. Eitt av måla med prosjektet er at elevane skal få kunnskapar om og erfaringar med korleis ein kan byggje opp ei novelle med innleiing, konflikt, spenningskurve, vendepunkt og avslutting. Ved å skrive delar av forteljinga, lese, vurdere, samanlikne og reflektere før dei skriv vidare, får elevane bruke og utvikle eit omgrepsapparat om tekst, sjanger, form og formgjeving. Erfaringane dei gjer seg og fagspråket dei byggjer, kan dei seinare bruke når dei skal skape, lese og tolke tekstar.

Prosjektet strekkjer seg over fire veker. Det er likevel mogeleg å berre vere med på delar av prosjektet for dei klassane som ønskjer det. Klassane som melder seg på, og som sender inn bidrag som vi kan publisere på instagramkontoen vår, er med i trekkinga om ei flott forundringskasse fylt med nynorske bøker, gåver og godsaker til heile klassen.

**Første oppdrag:**

Før første oppdrag får elevane lese innleiinga til den nyskrivne novella, dei skal også lære om novellesjangeren og om korleis ein kan presentere skjønnlitterære tekstar gjennom sosiale medium, som til dømes Instagram. Her brukar vi den første instagramromanen i Noreg, *Dette blir mellom oss* av Alexander Kielland Krag, som døme:

[I bokhylla: Alexander Kielland Krag hadde lese Vigdis Hjorth resten av livet om han måtte velje (framtida.no)](https://framtida.no/2020/05/07/i-bokhylla-alexander-kielland-krag)

[Gyldendal har vunne pris for ungdomsromanen «Dette blir mellom oss», som blei lansert på Instagram – NRK Kultur og underholdning](https://www.nrk.no/kultur/gyldendal-har-vunne-pris-for-ungdomsromanen-_dette-blir-mellom-oss__-som-blei-lansert-pa-instagram-1.15481705)

Det første oppdraget har to delar: I første del skal elevane skrive vidare på innleiinga til novella «Heime-aleine-fest». Dei skal ikkje skrive novella ferdig, men skrive den første av tre delar. I skriveoppdraget får elevane nokre rammer og retningslinjer knytte til sjanger, form og lengd. Teksten elevane skal skrive, treng ikkje vere veldig lang, vi har sett ei ramme på 150–200 ord.

Når elevane har skrive tekstutdraget, skal dei formgje teksten digitalt. Dei skal her skape ein samansett tekst som dei kan publisere som InstaStory på Instagram.

Før elevane får neste oppdrag, skal dei presentere bidraga for kvarandre. Gjennom samtale skal dei reflektere over ulike val dei har gjort og kva dei eventuelt vil endre på i arbeidet med å dikte vidare på novellene sine. I denne samtalen skal dei ta i bruk omgrep og fagspråk knytt til arbeidet med å skrive og formgje ein skjønnlitterær tekst for sosiale medium.

Å skrive er ein samansett og utfordrande prosess. Ved å ta utgangspunkt i novella til Terje Torkildsen får elevane ei viktig støtte og eit stillas for eiga skriving og tekstskaping. Novella hans skal fungere som ein ressurs i skrivearbeidet til elevane og skape eit grunnlag for fagleg refleksjon. Det er viktig at elevane skjønar at det å skrive tekstar inneber å ta mange ulike val, og at skrivevala deira er like gyldige som skrivevala til Torkildsen. «Heime-åleine-festen» er ikkje ein novellefasit, men eit kreativt utgangspunkt for eiga tekstskaping.

|  |  |  |
| --- | --- | --- |
| **Nytt****tekstoppdrag**  |   | **Frist for å levere inn den samansette teksten til Nynorsksenteret** |
| **Måndag 25. oktober**  *Oppdraget varer i 2 veker.*   | De får utlevert starten av novella «Heime-aleine-fest». Skriv vidare på tekstutdraget til Torkildsen før de formidlar det gjennom levande bilete/dramatisering og musikk.   | **Fredag 5. november**  *Nynorsksenteret publiserer fleire av dei**innsende bidraga på Instagram-kontoen sin.*   |
| **Måndag 8. november**  *Oppdraget varer i 1 veke.*   | De får utlevert ein ny del av novella. Skriv vidare på tekstutdraget til Torkildsen, eller skriv vidare på dykkar eigen tekst. Presenter tekstutdraget gjennom levande bilete, dramatisering og musikk.    | **Fredag 12. november**   |
| **Måndag 15. november**  *Oppdraget varer i 1 veke.*  *Måndag 22. november får de lese slutten av novella til Terje Torkildsen.*   | De får utlevert ein ny del av novella og det siste tekstoppdraget. Skriv vidare på tekstutdraget til Torkildsen, eller skriv vidare på dykkar eigen tekst. Presenter tekstutdraget gjennom levande bilete, dramatisering og musikk.    | **Fredag 19. november**   |